Luzan piiri Kirovin alueen kartalla.
**Luzan piiri** (ven. Лу́зский райо́н, *Luzski raion*) on kunnallinen itsehallintoalue Kirovin alueella Venäjällä. Alueen luoteisosassa sijaitsevan piirin pinta-ala on 5314,53 neliökilometriä. Asukkaita on 19 900 henkeä (vuonna 2010).

Piiri on perustettu vuonna 1924 nimellä *Lalskin piiri*. Vuonna 1941 siitä tuli osa Kirovin aluetta. Vuonna 1963 Lalskin piiriin liitettiin Podosinovetsin piiri. Uusi hallintoalue nimettiin Luzan piiriksi ja sen keskus siirrettiin Luzaan. Myöhemmin Podosinovetsin piiristä tuli jälleen erillinen hallintoalue.

Luzan piiri rajoittuu idässä Komin tasavaltaan, etelässä Kirovin alueen Podosinovetsin ja Oparinon piireihin sekä lännessä Vologdan ja pohjoisessa Arkangelin alueisiin. Seutu kuuluu taigavyöhykkeeseen. Pinta-alasta 88,4 % on metsää. Suurin joki on Jugiin laskeva Luza. Hyötykaivannaisiin kuuluvat hiekka, sora, savi ja turve.

Piiriin kuuluu Luzan kaupunki, Lalskin kaupunkimainen taajama (kaupunkikunta) sekä neljä maalaiskuntaa: Gribošino (keskuspaikka Uga), Hristoforovo, Papulovo ja Utška. Hallinnollinen keskus on Luza, josta on 501 kilometriä alueen pääkaupunkiin Kiroviin. Asutuskeskuksia on yhteensä 139. Kaupunkiväestön osuus on 76,9 %.

Seudun kautta kulkee Kirovin ja Kotlasin välinen rautatie. Talous perustuu puunhankintaan ja -jalostukseen. Lalskissa on vuonna 1826 perustettu paperitehdas. Luzan metsäteollisuuskompleksi lopetti toimintansa vuonna 2009. Maatalous tuottaa rehuviljaa, maitoa ja lihaa. Piirissä on 9 maatalousyritystä ja meijeri.

Piirissä toimii 11 lastentarhaa, 14 koulua ja kaksi lasten luomistyön keskusta. Kulttuurilaitoksia ovat Luzan taidekoulu ja Lalskin musiikkikoulu, kulttuuritalot ja kirjastot sekä kotiseutumuseo. Paikallislehtenä ilmestyy *Severnaja pravda* ("Pohjoinen totuus"). Nähtävyyksiin kuuluvat Lalskin ja maalaiskylien kirkot sekä Lalskin vanhat kauppiastalot ja liikerakennukset.

Lähteet
-------

1. ↑  Pravitelstvo Kirovskoi oblasti: Luzski raion *ako.kirov.ru*.  Arkistoitu 4.10.2007. Viitattu 17.10.2010. (venäjäksi)
2. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 28.8.2009. Viitattu 17.10.2010. (venäjäksi)
3. 1 2 3  Luzski raion: Portret raiona: Istoritšeskaja spravka *municipal.ako.kirov.ru*.  Arkistoitu 28.4.2014. Viitattu 17.10.2010. (venäjäksi)
4. 1 2  Luzski raion: Portret raiona: Prirodnyje resursy *municipal.ako.kirov.ru*.  Arkistoitu 28.4.2014. Viitattu 17.10.2010. (venäjäksi)
5. ↑  Luzski raion: Portret raiona *municipal.ako.kirov.ru*.  Arkistoitu 8.5.2012. Viitattu 17.10.2010. (venäjäksi)
6. ↑  Luzski raion: Ekonomika *municipal.ako.kirov.ru*.  Arkistoitu 22.1.2014. Viitattu 17.10.2010. (venäjäksi)
7. ↑  Luzski raion: Ekonomika: Selskoje hozjaistvo *municipal.ako.kirov.ru*. Viitattu 17.10.2010. (venäjäksi)[vanhentunut linkki]
8. ↑  Luzski raion: Sotsialnaja sfera: Obrazovanije *municipal.ako.kirov.ru*. Viitattu 17.10.2010. (venäjäksi)[vanhentunut linkki]
9. ↑  Luzski raion: Kultura i sport: Utšreždenija kultury i sportivnyje objekty *municipal.ako.kirov.ru*.  Arkistoitu 22.1.2014. Viitattu 17.10.2010. (venäjäksi)
10. ↑  Luzski raion: Sredstva massovoi informatsii *municipal.ako.kirov.ru*.  Arkistoitu 8.5.2012. Viitattu 17.10.2010. (venäjäksi)
11. ↑  Luzski raion: Turistitšeski potentsial: Pamjatniki istorii i kultury *municipal.ako.kirov.ru*.  Arkistoitu 26.4.2012. Viitattu 17.10.2010. (venäjäksi)

Aiheesta muualla
----------------

* Luzan piirin sivusto (Arkistoitu – Internet Archive) (venäjäksi)
* Luzan piiri Kirovin alueen sivustolla (Arkistoitu – Internet Archive) (venäjäksi)